b"\n_START_ARTICLE_\nCal Su\xc3\xads\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici de planta trapezo\xc3\xafdal, de dues crugies, amb tres fa\xc3\xa7anes que donen al carrer, constitu\xc3\xaft per planta baixa i dues plantes pis. La coberta \xc3\xa9s de doble vessant amb el carener paral\xc2\xb7lel a la fa\xc3\xa7ana principal. L'aspecte actual de l'immoble \xc3\xa9s el resultat de les importants obres de reforma realitzades l'any 1998. De l'edifici original es conserven els murs de c\xc3\xa0rrega i la ubicaci\xc3\xb3 d'algunes obertures. Les fa\xc3\xa7anes mostren la f\xc3\xa0brica de pedra irregular a la vista, la qual va ser rejuntada amb morter de ciment p\xc3\xb2rtland._NEWLINE_La casa va ser constru\xc3\xafda aprofitant la roca natural del tur\xc3\xb3 del castell, la qual va ser retallada a la planta baixa per guanyar espai. El sistema constructiu \xc3\xa9s de tipus tradicional amb murs de c\xc3\xa0rrega de ma\xc3\xa7oneria que es recolzen sobre la roca natural del tur\xc3\xb3 del castell. Els sostres s\xc3\xb3n unidireccionals fets de biguetes de formig\xc3\xb3 i revolt\xc3\xb3 cer\xc3\xa0mic."